23. schôdza NR SR - 2.deň - B. popoludni
Dátum: 2024-11-27
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

40. Kolegyne, kolegovia, toto je téma, ktorá mňa veľmi naozaj zaujíma. Celý život som vyrastal pri lese, celý život som vyrastal v prostredí, kde les je veľmi dôležitý. A les je dôležitý naozaj, ako ste tu počuli od mojich predrečníkov, pre náš život, pre naše životné prostredie veľmi. Tento zákon je veľmi dobrý, veľmi dobrý, keď máme zámer, keď máme realizáciu a máme cieľ. Vtedy je výborný, ale tento zákon je odporné, nechutné kšeftovanie, ktoré lesožrút Žiga robil v predchádzajúcich obdobiach, pretože toto je naozaj to, čo ste tu už počuli. Poľnohospodár, ktorý má záujem pestovať nejaké plodiny na svojej pôde, prípadne na pôde, povie, prepáčte, tu je les a ja by som tu chcel pestovať. Ja by som tu niečo chcel pestovať, aby sme boli sebestační v tých potravinách, nech sa páči. To je zámer, vysekáme ti tie stromy, dáme preč pne, dáme preč, pôdu preorieme, lebo tá pôda nie je orná, to je lesná pôda, ktorú treba preorať, ktorú treba preorať, ktorú treba pripraviť na to obhospodarovanie, no a potom tam dopestujeme, ako tu už boli spomínané, možno aj tie paradajky, ktoré nosíme zo Španielska či z iných krajín. Viete, koľko stojí, viete, koľko stojí vyklčovanie, vlastne vybranie tých pňov ? Viete, koľko stojí obrobenie tej pôdy po tom lese? To si žiaden normálny poľnohospodár nezoberie na tričko, pretože to ho viac zruinuje, to ho viac zruinuje ako to, že bude naozaj niekde pôdu obrábať, ktorá je normálna, poľnohospodárska. Takže tu sa blížime k tomu, čo naozaj ideme robiť a čo tu už bolo spomínané. Jednoducho vedia, ako zarobiť na dreve, veď toto je, my to už, Fico a jeho partička vie, že drevo je dobré, drevo je krásne. V predchádzajúcom volebnom období Ficovom, tak to ste videli, vlaky išli nieže jeden-dva, ale desiatky, stovky vlakov išli s našou drevnou hmotou preč odtiaľto. No a domáci spracovatelia dreva sa sťažovali, že oni nemajú drevo. No samozrejme, že lesožrút Žiga posielal všetko preč, pretože tam bol dobrý biznis a z tohoto je biznis. A ja si pamätám veľmi dobre, že tento biznis nevyužívajú len Ficovi nohsledi, ale využíval to aj Kotleba, keď som v Kotlebovom volebnom období, tak popri cestách čistili, ak si pamätáte, čistili popri cestách, že musíme tie kríčky vyčistiť. Tak čistili kríčky, ale zrazu čistili aj tri-štyri metre od cesty a vyrúbali tam naozaj drevnú hmotu, ktorá, ktorá nemala s kríkmi, ktoré mali čistiť popri ceste, nič spoločné. Prečo to spomínam ? Pretože toto je ten ich biznis a Fico toto dovolí. Fico toto dovolí z jedného dôvodu, Fico vie, že musí dať svojim nejaké kšefty, musí im niečo dať. No a teraz, čo sa bude diať? Teraz sa budú zakladať firmy na čistenie, zrazu prídu nové firmy, ktoré budú čistiť tú našu národnú slovenskú pôdu od tých stromov, ktoré sú síce národné, ale majú hrubé korene a tie nech si vyčistí národ. Nech si potom to vyčistí ten, kto bude na tej pôde pracovať. Už ste to tu počuli a ja to zopakujem. Toto je bohapustý kšeft. Toto je niečo, čo nám opäť zničí lesy, pretože na tých pozemkoch už niekoľko desiatok, možno sto rokov nikto nič nepestoval, pretože tie pozemky sú zarastené a sú to lesné pozemky. A toto je aj môj prípad. Ja na jednom mieste, kde mám chalupu, mám, mal som les, bola to trvale trávnatá, trávnaté porasty to boli a zrazu mi to vyčistili. Vyčistili mi to, mne nechali pne a oni si zobrali drevnú hmotu. A ja hovorím, dobre, keď ste to vyčistili, ale to drevo je moje. To drevo je podľa zákona moje. Viete, čo mi povedali? Daj nás na súd. A takto to tu funguje. Takto to tu funguje. Fico ovláda prokuratúru, ovláda políciu, Fico ovláda celé verejné silové zložky, SIS-ka je jeho, no tak dajte to na políciu, sťažujte sa. Slovensko, každý jeden zákon, ktorý tu predkladá Takáč, Taraba, prípadne Šutaj Eštok a ďalší a ďalší, pozorne sa pozerajte, čo je za tým. Oni vám idú rozprávať, že my ideme zabezpečiť, aby sme mohli pestovať naše slovenské potraviny, aby sme my tu na Slovensku mali konečne naše, naše lacnejšie paradajky a drahé drevo odtiaľ pôjde na kšeft. Ste bohapustí kšeftári, kšeftári a vy nemáte so zveľaďovaním Slovenska nič spoločné.